b'\n_START_ARTICLE_\nMiran Potr\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nRodil se je 27. marca 1938. Leta 1956 je maturiral na II. gimnaziji v Mariboru in februarja 1961 diplomiral na Pravni fakulteti Univerze v Ljubljani. Po pripravni\xc5\xa1tvu na Okrajnem sodi\xc5\xa1\xc4\x8du v Mariboru leta 1961 in slu\xc5\xbeenju voja\xc5\xa1kega roka (1961/62) je bil od leta 1963 do 1968 vodja pravne slu\xc5\xbebe v Mariborski livarni Maribor in aktiven \xc4\x8dlan Dru\xc5\xa1tva pravnikov v gospodarstvu Slovenije. Posebej se je ukvarjal z gospodarskim, statusnim in delovnim pravom in bil predavatelj ter strokovni svetovalec za ta pravna vpra\xc5\xa1anja mnogim mariborskim podjetjem. _NEWLINE_S soprogo Zdenko \xc5\xbeivi v Ljubljani.\n_START_SECTION_\nDru\xc5\xbebeno delovanje\n_START_PARAGRAPH_\nMaja 1968 je od\xc5\xa1el v politiko in profesionalno deloval v ZKS ter v Zvezi sindikatov. Od leta 1968 do 1973 je bil sekretar Mestnega komiteja ZKS Maribor, od leta 1973 do 1978 pa predsednik komisije in \xc4\x8dlan Predsedstva CK ZKS. Od leta 1978 do 1980 je bil podpredsednik Zveze sindikatov Slovenije. V letih 1980-82 je bil \xc4\x8dlan predsedstva Zveze sindikatov Jugoslavije ter 1980\xe2\x80\x9381 prvi predsednik Zveze sindikatov Jugoslavije z enoletnim mandatom. Mdr. je izdal knji\xc5\xbeico Dru\xc5\xbebeno planiranje (1980).  _NEWLINE_V sedemdesetih letih je bil prvi predsednik sveta Univerze v Mariboru. _NEWLINE_Ob uveljavitvi ve\xc4\x8dstrankarskega sistema ni zamenjal stranke. Od ustanovitve SDP in ZLSD in sedaj Socialnih demokratov je med najaktivnej\xc5\xa1imi in najvplivnej\xc5\xa1imi \xc4\x8dlani stranke. Posebej je odgovoren za sodelovanje stranke s poslansko skupino in za uveljavljanje strankinih stali\xc5\xa1\xc4\x8d v parlamentu. _NEWLINE_22. marca 2009 je bil izvoljen za podpredsednika Socialnih demokratov. Po politi\xc4\x8dni upokojitvi je izdal spomine Klic k razumu (2014).\n_START_SECTION_\nParlamentarno delovanje\n_START_PARAGRAPH_\nV mandatu 1982-1986 je bil vodja slovenske delegacije v Zboru republik in pokrajin Skup\xc5\xa1\xc4\x8dine SFRJ. _NEWLINE_Bil je delegat v zadnjih dveh mandatih Skup\xc5\xa1\xc4\x8dine SRS in poslanec v vseh dosedanjih mandatih Dr\xc5\xbeavnega zbora RS._NEWLINE_Od leta 1990 je bil petkrat izvoljen za poslanca slovenskega parlamenta. \xc5\xa0tiri mandate, od leta 1990 do 2004, je bil vodja poslanske skupine ZLSD.\n_START_SECTION_\nSkup\xc5\xa1\xc4\x8dina SRS\n_START_PARAGRAPH_\nV mandatu 1986-1990 je bil predsednik Skup\xc5\xa1\xc4\x8dine SRS. V letih 1988 in 1989, ko so se oblikovali pravni temelji za osamosvojitev Slovenije in prve ve\xc4\x8dstrankarske volitve je bil predsednik Ustavne komisije skup\xc5\xa1\xc4\x8dine SRS. V tem \xc4\x8dasu se je, tudi z odlo\xc4\x8ditvami skup\xc5\xa1\xc4\x8dine, ki jo je vodil, Slovenija uprla centralisti\xc4\x8dni politiki Jugoslavije. Bil je podpisnik deklaracije za mir. Skupaj z zvezo komunistov se je zavzemal za Jugoslovansko skupnost suverenih republik. _NEWLINE_Bil je podpredsednik ustavne komisije, ko se je pripravljala nova slovenska ustava. Bil je predsednik poslovni\xc5\xa1ke komisije, ko se je pripravljal prvi poslovnik dr\xc5\xbeavnega zbora, ki je veljal skoraj deset let.\n_START_SECTION_\nDrugi dr\xc5\xbeavni zbor\n_START_PARAGRAPH_\nLeta 1996 je bil izvoljen v 2. dr\xc5\xbeavni zbor Republike Slovenije.\n_START_SECTION_\nTretji dr\xc5\xbeavni zbor\n_START_PARAGRAPH_\nLeta 2000 je bil izvoljen v 3. dr\xc5\xbeavni zbor Republike Slovenije.'